இது பொதுவாகவே பிறமொழியினரில் உள்ள வழக்கம். டெல்லி சாகித்ய அக்காதமி அரங்கில் சுந்தர ராமசாமி அல்லது அசோகமித்திரன் பேசினால் எவருமே அவர்களைப் பொருட்படுத்தமாட்டார்கள். சு.சமுத்திரம் அல்லது கோவி .மணிசேகரன் மேடையேறினால் அவர்களை தமிழிலக்கியத்தின் பிரதிநிதிகளாக முன்வைத்துப் புகழ்ந்து தள்ளுவார்கள். அவர்களும் அதை நம்பி கண்ணீர் மல்கி உளறும்போது அதை கொட்டை எழுத்துச் செய்தியாக ஆக்கி தமிழிலக்கியமே அப்படிப்பட்டது என்று காட்ட முயல்வார்கள். வெங்கட் சாமிநாதன் டெல்லி சாகித்ய அக்காடமி அரங்கிலேயே இதைத் தட்டிக்கேட்டிருக்கிறார். நானே சமுத்திரம் வழியாக தமிழிலக்கியம் மேடையில் நுட்பமாகக் கிண்டலடிக்கப்பட்டதைக் கண்டு கொதித்திருக்கிறேன். வைரமுத்து கிண்டல் செய்யப்பட்டதைக் கண்டு சுந்தர ராமசாமி மனம் வெதும்பியிருக்கிறார்.